Rani weianai weia Ierusalema aonai Saulo ena ao haiara ikoinai hanona Obiapaka teꞌabana haukia kebataꞌunakia ꞌao keahu ꞌarinakia,
buonai eao robe haukia ꞌarakiai hauna herena.
Enoina marere ha kererena kebena keao Damaseko marea herekiai.
Weia Iesu tiaꞌikakauma taearana neianai tekaꞌaina haukia hau mai babiꞌe kebirinakia keaoainakia Ierusalema wapura ꞌekana.
Saulo taearai eao Damaseko aiara aba ebarina aonai mawaꞌeai mo ea ha kupai eriri ia ebarara ahina.
Saulo eꞌeho ꞌanoai,
aia ha eona etibaha,
“Saulo e!
Saulo e!
Taba buonai au nuꞌoatanaꞌu?”
Saulo ebakai bakai etibaha,
“Obiapaka e,
oi tai?”
Ena ꞌabi ebamuena etibaha,
“Au Iesu nuꞌoatanaꞌu hauꞌu.
Bariu momikiri koao aiara aonai,
weia hau ha kehore oi kobabainakia haukia akakia kebaꞌiobiniꞌo.”
Teꞌabana haukia ikoikiai tekoroti aꞌi ꞌuriꞌurikia,
pokina aia mo teona ia tai ha aꞌi teihana.
Saulo ꞌanoai emikiri mahana ebanoꞌanakia,
ia taba ha aꞌi eiha ꞌapuana.
Ua buonai imanai teꞌebe tebakaꞌana teaoaina Damaseko.
Weia wapu aihau emiaho taba ha aꞌi eihana,
aniani ha aꞌi eana,
bei abomo aꞌi einu.
Ba aꞌikakauma hauna ha Damasekoai atana Anania,
ena mahabanaiai Obiapaka ia eaparina etibaha,
“Anania e!”
Anania eoꞌo eꞌabi etibaha,
“ꞌE!
Obiapaka.
Au neiaꞌu.”
Ba Obiapaka Anania ehina bena etibaha,
“Momikiri koao airabuana atana ‘Bero’ weia Iuda ena ituai Taso hauna atana Saulo kobakai bakai aina.
Pokina ia hanona nibahubaꞌari nemiaho.
Ia emahabanai hanona hau ha atana Anania eihana nimai ia ahanai kehaoꞌau kebahubaꞌari hanona mahana katenamo.”
Ia Anania Obiapaka ena ꞌabi ebamuena etibaha,
“Hau neiana pouna rani boꞌona aona,
Ierusalemai emu maearima robekia boꞌokia ebahaiara kiꞌanakia.
Ba bariu robe haukia apaꞌuakia hiabu tebena,
kemai neia abomo oi atamu tiaparina haukia ikoikiai kebirinakia.”
Obiapaka ia ehina bena etibaha,
“Moao.
Pokina au aba ia atinaꞌana taꞌaraꞌu iaꞌinai keao,
rama haeaihaeai haukia,
aiara obiakia abomo Isaraela haukia wairakiai au ataꞌu keiroro aina.
Haeamona au kahore kabaihana ia kehaiara kiꞌa baha au ataꞌu paunai.”
Ua buonai Anania emikiri eao,
itu ai etoto,
imana rua Saulo ahanai ehaoꞌau etibaha,
“Uahoꞌabaꞌu Saulo e!
Obiapaka Iesu taearai omai heremuai ewaira tina hauna euhunaꞌu amai,
oi mahamu katenoꞌa koiha mue abomo Auba Robeai kebabonuniꞌo paunai.”
Beronai matoha maia unakia ꞌabana Saulo mahanai teꞌeho,
ba mahana tenamo,
ena ihaiha enamo mue.
Emikiri eao tebaꞌuere robena.
Ba eaniani murinai hanona hauanina etabura mue.
Wapu baika Damaseko ai emiaho aꞌikakauma haukia herekiai.